Parlamentaarinen työryhmä esittää indeksijäädytyksiä Yleisradion rahoitukseen. Yle-veroon työryhmä ei esitä muutoksia, eli Ylen rahoitusmalli säilyy esityksessä.

– Työryhmä esittää, että Yleisradio Oy:n rahoitukseen ei tehtäisi indeksitarkistusta vuosille 2017 – 2019. Indeksitarkistuksen jäädytys on perusteltu ottaen huomioon valtiontalouden yleinen tilanne. Eduskuntaryhmät arvioivat kuitenkin syksyllä 2018 taloustilannetta ja mahdollisuuksia toteuttaa vuoden 2019 indeksikorotus. Työryhmä ehdottaa, että vuodesta 2020 lähtien palataan normaaliin indeksimenettelyyn. Näin Ylen rahoituksessa on sovittu seitsemän vuoden näköala, liikenne- ja viestintäministeriö kertoo asiaa koskevassa tiedotteessaan.

– Lisäksi työryhmä esittää, että Yleisradio Oy:n rahoituksen tulee olla valtiontalouden kehysten ulkopuolella. Yleisradio Oy:n riippumattomuuden turvaamiseksi on perusteltua, että julkisen palvelun vero ei sisälly valtiontalouden kehyksiin.

Työryhmä esittää myös, että hallintoneuvoston asemaa vahvistetaan siten, että se jatkossa päättää Ylen strategiasta. Tähän liittyen työryhmä esittää, että jokaisen poliittisen puolueen, joka on saanut eduskuntavaaleissa vähintään kolme kansanedustajapaikkaa, tulee olla edustettuna hallintoneuvostossa.

Riippumattomien tuottajien ohjelmien ostoja esitetään lisättäväksi merkittävästi.

– Työryhmä esittää, että Yleisradio Oy:n tulee lisätä ostoja kotimaisilta ja eurooppalaisilta riippumattomilta tuottajilta, sekä tuotantopalveluiden ja kotimaisten muiden esitys- ja käyttökorvausten hankintoja 30 – 35 prosentilla vuoteen 2022 mennessä, tiedotteessa sanotaan.

Työryhmä linjaa, että Ylen tulee aloittaa neuvottelut ”kaupallisen median kanssa tavoitteenaan Suomen Tietotoimisto STT:n asiakkuus tai muu järjestely, jolla turvataan monimuotoisen median säilymisen kannalta tärkeä kansallinen perusuutispalvelu Suomessa”.

Yle luopui STT:n asiakkuudesta vuonna 2006. Päätös koettiin erittäin merkittäväksi. Muutama vuosi sitten Yle ilmoitti, ettei ole innokas tulemaan uudelleen STT:n asiakkaaksi. Yle-työryhmän puheenjohtaja Arto Satonen (kok.) vahvisti tänään tiedotustilaisuudessa, että työryhmän tarkoituksena on uudella linjauksella turvata STT:n tilannetta.

Satonen totesi, että STT:n asiakkuus tai muu järjestely sopivat työryhmälle. Perussuomalaiset tulkitsee, että Ylestä kuitenkin tulee STT:n asiakas.

– Perussuomalaiset pitää erittäin tärkeänä, että Suomessa säilyy kansallinen perusuutispalvelu. Tämä tarkoittaa käytännössä sitä, että Ylestä tulee Suomen Tietotoimisto STT:n asiakas. STT:n kaltainen palvelu on tärkeä säilyttää, kommentoivat perussuomalaiset työryhmän jäsenet Ritva Elomaa ja Teuvo Hakkarainen tiedotteessa.

Yksityistä mediaa edustava Viestinnän Keskusliitto lausuu asiasta tiedotteessaan näin:

– Ylen paluu STT:n asiakkaaksi olisi merkittävä parannus sanomalehdille tärkeän tietotoimiston taloudelle.

Lue myös: Perussuomalaiset: Sana ”monikulttuurisuus” poistuu Yle-laista

– Julkisen palvelun tehtävänantoa tarkennetaan siten, että Ylen tulee tarjota julkisen palvelun sisältöpalveluja yleisissä viestintäverkoissa valtakunnallisesti ja maakunnallisesti. Ehdotettu muotoilu korvaisi nykyisen muotoilun, jonka mukaan Yle voi tarjota julkisen palvelun sisältöpalveluja yleisissä viestintäverkoissa valtakunnallisesti ja alueellisesti, tiedotteessa sanotaan.

Lue myös: Raju vaatimus: Osa Ylen nettiuutisista kiellettävä laissa

Ylen rahoitusta ja tehtäviä pohtineen työryhmän puheenjohtajana on toiminut kokoomuksen eduskuntaryhmän puheenjohtaja kansanedustaja Arto Satonen.

Työryhmän jäsenet ovat:

kansanedustaja Sirkka-Liisa Anttila (kesk.)

kansanedustaja Tuomo Puumala (kesk.)

kansanedustaja Eero Lehti (kok.)

kansanedustaja Ritva Elomaa (ps.)

kansanedustaja Teuvo Hakkarainen (ps.)

kansanedustaja Eero Heinäluoma (sd.)

kansanedustaja Krista Kiuru (sd.)

kansanedustaja Outi Alanko-Kahiluoto (vihr.)

kansanedustaja Matti Semi (vas.)

kansanedustaja Mikaela Nylander (r.)

kansanedustaja Peter Östman (kd.)